Teos sisaldab palju fakte, mida on püütud tasakaalukalt analüüsida ja hinnata. Nagu rõhutab Erkki Bahovski (Eesti Ekspress  9.04.) annab lisaväärtust rahva hingeelu, saatkondade tegevuse ja välismaa reaktsiooni uurimine. Kui palju suutis eesti rahvas üldse "liitumise" N. Liiduga omaks võtta ja kuidas see talle mõju avaldas? Samuti tõdemus, et algul ei saanud mitmed välismaal olevad saadikudki aru, mis on toimumas, ja edastasid oma asukohamaale Nõukogude propagandat. Rääkimata juunikommunistide ülimast naiivsusest ja unistusest Eestile mingi Välis-Mongoolia staatuse saamisest. Realpoliitika kui aktsepteeritud normi tagasitulek  Euroopas tähendas hävingut ka väikeriikidele, kes pidid tegema otsuseid, mis olid karjuvas vastuolus nende endi põhimõtetega.